1Kagiitaani wagaku ntugû îmwe ya Sabatû, Yiesû akûrûkîîrîîte gûntû kwarî na mînda ya ngano, arutwa baake beegua yûûra mûno. Baanjîîria kuuna ngano bagiikithaga na njara bakarîa. 2Abarisai bakwona ûgu baûria Yiesû "I kî n'ûntû arutwa baaku bakuuna ngano bakîrîyaga na batibuirîîte barûtha ûgu ntugû ya Sabatû?" 3Yiesû abaûria, "Ka bûtaathooma bûra Ndaundi na bara baarî n'we baarûthire beegua yûûra? 4Aathiire nyomba ya Ngai arî na bara baarî n'we baarîa mîgaate îra mîtheru na ibwiyî mîgaate înu itikîrûmwa i muntû ûngî tatiga athînjîri ba Ngai bonka. 5Kana ka bûtathoomeete mabuku ma watho bwîgua bûra athînjîri babîtagia ntugû ya Sabatû baathi nyomba ya Ngai na batitaragîrwa marî meeyia. 6Îndî ga nkûbwîra, kûrî bu bûrî aaga bûnene nkûrûki ya nyomba ya Ngai. 7Tookeegua ibwamenyaga bûra ntheto îno ya Ngai yugaga atî, 'Mbendaga antû beeganua kîao nkûrûki ya baruta kîgongwana,' bûtikîgiitîra îgamba muntû ataarî na mabîtia. 8Kwoogu Mwana wa Muntû n'we Mwathi wa Sabatû." 9Yiesû auma agu aathi bantû angî aathûngîra sinagoogiini. 10Ikwarî na muntû oonjeete njara gûku sinagoogiini. Abarisai bara baarî gûku bagîcûa ûntû bwa kûthitangîra Yiesû, bamûûria, "Watho ibwîtîgîîrîîtie muntû oorania ntugû ya Sabatû?" 11Yiesû abaûria, "N'ûû wacienu ataruta ng'ondu yake mûthûrûriini ntugû ya Sabatû? 12Muntû n'we arî gîtûmi nkûrûki ya ng'ondu. Ti bu? Kwoogu watho ibûgwîtîgîîria muntû arûtha mantû meega ntugû ya Sabatû." 13Yiesû eera muntû ûyu oonjeete njara, "Tambûrûkia njara yaku." Muntû ûyu akûmîtambûrûkia yabua yakara ta îra îngî. 14Abarisai bakuuma gûku sinagoogiini baabanga kûûraga Yiesû. 15Yiesû akûmenya mûbango ûra baarî na uu auma agu aathi. Antû baingî mûno bamûthingata, Yiesû abooria bonthe. 16Îndî abakaania abeera batikauge n'we ûû. 17Ntheto ira ciariirue i kîroria Isaaya ciaûyûra, rîra augire, 18"Ûyû i mûruti ngûgî wakwa ûra nthuurîîte, ûra mbendeete, na nankenagia. Nkamwîkîra Kîrundu wakwa, na agaatûmîîria antû batarî Ayaundi, abamenyithie mantû ma kûgiitîrwa îgamba. 19Atiithetania na antû, kana aringa gîtuma, kana arûtha mûceemanio aarîria antû. 20Atiigiitûkania karara kara kang'inyang'inyûkanu, atioria taa îra îrî akubî kwora. Akaathi na mbere kûruta ngûgî mwanka ûmma bûcinde ûthûûku, 21na antû bara batarî Ayaundi beerîgagîîre riîtwa rîake." 22Antû baareetera Yiesû muntû arî na kîrundu kîîthûûku. Mûntû ûyu atoonaga na ataaragia. Yiesû amworia aatua kwaria na kwona. 23Antû bonthe baarigara. Baatua kûûrania, "Waûmba kwîgua ûyû n'we Mwana wa Ndaundî?" 24Abarisai bakwîgua mantû mamu bauga, "I Bericebuuri, mûnene wa irundu biithûûku amweyaga inya ya kwîngatia irundu biithûûku, na t'ûngî." 25Yiesû akûmenya bûra bwarî mathûgaaniani maao, abeera, "Ûnene bûkaathûkana bûtitûûra. Na antû ba taûni îmwe kana ba mûciî ûmwe bakaathûkana, taûni înu kana mûciî ûyu ûtitûûra. 26Ûkeegua Saitaani arîîngatia Saitaani neegua aathûkeene. Kwoogu n'ata ûnene bwake bûûmba gûtûûra? 27Ûkaaya kwîgua mbîngatagia irundu biithûûku ngîtûmagîra inya ya Bericebuuri rî, antû beenu batûmagîra inya ya ûû kûbiîngatia? Bûra barûthaga i bu bûgaatûma bûmenya bûra bûkuuga. 28Îndî ûkaaya kwîgua mbîngatagia irundu biithûûku ngîtûmagîra inya ya Kîrundu wa Ngai, i mma ûnene bwa Ngai ibûbûkinyîîrîîte. 29"Arîo rî, n'ata muntû abunjia nyomba ya muntû arî na inya akathûkia into biake na taka? Nwanga akaamba akamûthaîka na îkanda, rîru i rîo athûngîra nyomba akamûtunya into. 30"Ûra atagwatanagîra naani i mûnthû wakwa. Na ûra ateethîranagia nkîîthîrania nanyagaaragia. 31"Na ka mbwîreeni, antû bakaarekerwa meeyia monthe na mantû maathûûku monthe mara baaria îgûrû rîa Ngai. Îndî ûra akaaria mantû maathûûku îgûrû rîa Kîrundu Ûmûtheru atiirekerwa. 32Muntû wonthe ûra akaaria mantû maathûûku îgûrû rîa Mwana wa Muntû akaarekerwa. Îndî ûra akaaria mantû maathûûku îgûrû rîa Kîrundu Ûmûtheru atiirekerwa îgiitaani rîrî na îgiitaani rîra rîkaaya." 33"Mûtî ûrî ûmwega ûciaraga matunda meega na mûtî ûrî ûmûthûûku ûciaraga maciaro maathûûku. 34Biû rûciaro rwa njoka! N'ata bûûmba kwaria mantû meega na bûrî antû baathûûku? Kanyua kaaragia mantû mara mooyûri nkoro. 35Muntû ûmwega aaragia mantû meega mara maumaga nkorooni yake. Na muntû ûmûthûûku aaragia mantû maathûûku mara maumaga nkorooni yake. 36Îndî ka mbwîreeni, kiugo kîonthe gîtaagîrîte kîra antû baaragia bagaatarîrwa kîo ntugû ya kûgiitîrwa îgamba. 37Wamuntû akaagiitîrwa îgamba bwega kana bûûthûûku kûringana na mîgambo yake." 38Abarisai bamwe na aarimû ba watho beera Yiesû, "Mwarimû, tûrîenda ûringa kîama twona." 39Yiesû eegua ûgu auga, "I rûciaro rûûthûûku rwa aregi Ngai rûkwenda kwona kîama. Gûtirî kîama kîngî bûkoona tatiga kîra gîa kîroria Njona. 40Wata Njona bûra aakarire nda ya îkûyû ntugû ithatû mûthenya na ûtugû, wana Mwana wa Muntû agaakara nthîgûrû ndeni ntugû ithatû. 41Na rîra antû ba taûni ya Ninebe bakaariûkua ntugû ya antû kûgiitîrwa îgamba bakaabûtuîra ibwîyîîtie n'ûntû bo ibeeririre Njona akûbatûmîîria, na îîndî ûra arî aaga n'we mûnene kîrî Njona. 42Na mûnene ûra wa mûka wa nthîgûrû îra yeetagwa Ceba aariûkua ntugû ya antû kûgiitîrwa îgamba akaabûtuîra ibwîyîîtie n'ûntû we aumire wo kûraaya kûûru aathi kwîgua ûûme bwa mûnene Soromoni bûra aarutanaga, na îîndî ûra arî aaga n'we mûnene kîrî Soromoni." 43Yiesû auga, "Kîrundu kîîthûûku kîauma kîrî muntû, kîthiyaga kîriûngîîte gîgakûrûkîîra gûntû na gûntû gûtarî rûûyî gîgîcûa bantû gîkara. Kîaga gîkeebîîra, 44'Gancooke nyomba yakwa îra nkûrû, kûra ndaumire.' Gîacooka kîîthagîra gûtarî we arî ku, nyomba îrî întheru, na îkari bwega. 45Kîona ûgu, kîthiyaga gîkagîîra irundu bingî mûgwanja biithûûku nkûrûki ya kîo bikaaya bikathûngîra muntû ûyu bigakara ku. Rîra gûkaraga ûgu, muntû ûyu nathûûkaga nkûrûki ya bûra aakari mbereeni. Ûgu i ta bu gûgaakara kîrî rûciaro rûrû rûûthûûku." 46Yiesû athiîte na mbere woogu na kwarîria kîrîndî, gina na aruagina baaya. Baarûngama ome ya nyomba înu aarî bakîendaga kwaria n'we. [ 47Muntû ûmwe eera Yiesû, "Nyûkwe na aruanyûkwe barî nja na ibakwenda kwaria naawe."] 48Yiesû abaûria, "Taata na aruayia i ba ûû?" 49Ooroota arutwa baake. Auga, "Taata na aruayia i baba barî aaga." 50Kaîrî Yiesû auga, "Ûra wonthe arûthaga bûra Baaba ûra arî îgûrû eendaga kûrûthwa, ûyu n'we mûruayia, n'we mwarayia, na n'we taata."
kik_Latn